Yhteisyrityksen toimivaltuudet, sellaisina kuin ne on määritelty neuvoston asetuksessa 73/2008

Euroopan unionin toiminnasta tehty sopimus XIX osasto ”Tutkimus ja teknologinen kehittäminen sekä avaruusala”. 187 artikla (entinen EY-sopimuksen 171 artikla): Unioni voi perustaa yhteisyrityksiä tai muita järjestelmiä, jotka ovat tarpeen, jotta unionin tutkimusta, teknologista kehittämistä ja esittelyä koskevat toimintaohjelmat voidaan panna täytäntöön asianmukaisesti. 188 artiklan ensimmäinen kohta (entinen EY-sopimuksen 172 artiklan ensimmäinen kohta): Neuvosto antaa 187 artiklassa tarkoitetut säännökset komission ehdotuksesta sekä Euroopan parlamenttia ja talous- ja sosiaalikomiteaa kuultuaan.

Tavoitteet Neuvoston asetuksen 73/2008 2 artikla: IMI-yhteisyritys osallistuu Euroopan yhteisön seitsemännen puiteohjelman ja erityisesti seitsemännen puiteohjelman täytäntöön panemiseksi toteutettavan ”Yhteistyö”-erityisohjelman aihealueen ”Terveys” toteuttamiseen. Sen tavoitteena on parantaa huomattavasti lääkekehitysprosessin toimivuutta ja tehokkuutta, jotta lääkeala tuottaisi pitkällä aikavälillä tehokkaampia ja turvallisempia innovatiivisia lääkkeitä. Erityisesti se: a) tukee kilpailua edeltävän vaiheen lääketutkimusta ja -kehitystä jäsenvaltioissa ja seitsemänteen puiteohjelmaan assosioituneissa maissa koordinoidulla lähestymistavalla, jolla pyritään poistamaan lääkekehitysprosessissa todetut tutkimuksen pullonkaulat b) tukee innovatiivisia lääkkeitä koskevan yhteisen teknologia-aloitteen tutkimusohjelman toteuttamista, jäljempänä ”tutkimustoimet”, erityisesti myöntämällä rahoitustukea kilpailuun perustuvien ehdotuspyyntöjen kautta c) varmistaa täydentävyyden muiden seitsemännen puiteohjelman toimien kanssa d) toimii julkisen ja yksityisen sektorin kumppanuutena, jossa pyritään lisäämään tutkimusinvestointeja biolääketieteen alalla jäsenvaltioissa ja seitsemänteen puiteohjelmaan assosioituneissa maissa kokoamalla yhteen resursseja ja lisäämällä julkisen ja yksityisen sektorin yhteistyötä e) edistää pienten ja keskisuurten yritysten osallistumista yhteisyrityksen toimiin seitsemännen puiteohjelman tavoitteiden mukaisesti.

Tehtävät Neuvoston asetuksen liitteenä olevan yhtiöjärjestyksen 1 artikla: IMI-yhteisyrityksen päätehtävät ja toiminta-alat ovat seuraavat: a) varmistaa innovatiivisia lääkkeitä koskevan yhteisen teknologia-aloitteen perustaminen ja kestävä hallinnointi b) määritellä ja toteuttaa 18 artiklassa tarkoitetut vuotuiset toteutussuunnitelmat ehdotuspyyntöjen avulla c) tarkistaa säännöllisesti innovatiivisten lääkkeiden alan yhteisen teknologia-aloitteen tutkimusohjelmaa ja tehdä siihen sen toteutusaikana tieteen kehityksen edellyttämät tarkistukset d) hankkia käyttöön tarvittavat julkisen ja yksityisen sektorin voimavarat e) luoda ja kehittää tiivistä ja pitkäaikaista yhteistyötä unionin, alan teollisuuden ja muiden sidosryhmien, kuten sääntelyelinten, potilasjärjestöjen, tiedelaitosten ja kliinisten tutkimuskeskusten välillä, sekä alan teollisuuden ja tiedelaitosten välistä yhteistyötä f) helpottaa toiminnan koordinointia alan kansallisten ja kansainvälisten toimien kanssa g) toteuttaa tiedonvälitys- ja tiedotustoimia h) vaihtaa tietoja ja olla vuorovaikutuksessa jäsenvaltioiden ja seitsemänteen puiteohjelmaan assosioituneiden maiden kanssa tätä varten erityisesti perustetun ryhmän, jäljempänä ”IMIin osallistuvien valtioiden edustajien ryhmä”, kautta i) järjestää vähintään vuosittain tapaaminen sidosryhmien kanssa, jäljempänä ”sidosryhmäfoorumi”, jotta voidaan varmistaa IMI-yhteisyrityksen tutkimustoimien avoimuus ja läpinäkyvyys sidosryhmien suuntaan j) tiedottaa IMI-yhteisyrityksen kanssa avustussopimuksen tehneille oikeussubjekteille mahdollisuudesta saada lainaa Euroopan investointipankista ja erityisesti seitsemännessä puiteohjelmassa perustetusta riskinjakorahoitusvälineestä k) julkaista hankkeita koskevaa tietoa, mukaan luettuina osallistujien nimet ja IMI-yhteisyrityksen kullekin osallistujalle myöntämän rahoitusosuuden määrä l) varmistaa innovatiivisia lääkkeitä koskevan yhteisen teknologia-aloitteen tehokkuus m) harjoittaa muuta toimintaa, joka on tarpeen tämän asetuksen 2 kohdassa tarkoitettujen tavoitteiden saavuttamiseksi.

1 – Hallintoneuvosto Hallintoneuvosto on IMI-yhteisyrityksen pääasiallinen päätöksentekoelin ja se valvoo yhteisyrityksen toimien toteuttamista. Se varmistaa, että yhteisyritys ja sen osakkaat toimivat tiiviissä yhteistyössä toimia toteutettaessa. Näin ollen se takaa, että IMI-yhteisyrityksen asettamat tavoitteet saavutetaan, muun muassa poistamalla eurooppalaisen lääketutkimuksen ja -kehityksen pullonkaulat ja tukemalla biolääketieteellistä tutkimusta potilaiden eduksi. 2 – Toimitusjohtaja Hallintoneuvoston nimittämä toimitusjohtaja vastaa IMI-yhteisyrityksen päivittäisestä johtamisesta hallintoneuvoston päätösten mukaisesti. Tähän liittyen hänen on säännöllisesti tiedotettava toiminnastaan hallintoneuvostolle ja tieteelliselle komitealle ja vastattava niiden tietopyyntöihin. Toimitusjohtaja on IMI-yhteisyrityksen laillinen edustaja. Hän suorittaa tehtävänsä täysin riippumattomasti ja on vastuuvelvollinen hallintoneuvostolle. 3 – Tieteellinen komitea Tieteellinen komitea on hallintoneuvoston neuvoa-antava elin, joka hoitaa tehtäviään tiiviissä yhteistyössä hallintoyksikön kanssa ja sen tuella. Tieteellinen komitea antaa neuvoja, jotka liittyvät tutkimusohjelmaan, vuotuista toteutussuunnitelmaa koskevan ehdotuksen tieteellisiin painotuksiin sekä vuotuisessa toimintakertomuksessa kuvattuihin tieteellisiin saavutuksiin. IMI-yhteisyritystä avustaa myös kaksi ulkopuolista neuvoa-antavaa elintä: 4 – IMIin osallistuvien valtioiden edustajien ryhmä IMIin osallistuvien valtioiden edustajien ryhmä koostuu kunkin jäsenvaltion ja seitsemänteen puiteohjelmaan assosioituneen maan edustajasta. Sillä on neuvoa-antava rooli IMI-yhteisyrityksessä, ja se toimii yhdyselimenä IMI-yhteisyrityksen ja kunkin maan asiaan kuuluvien sidosryhmien kanssa. 5 – Sidosryhmäfoorumi Sidosryhmäfoorumi on kaikille sidosryhmille avoin kokous huomautusten esittämistä varten; sen kutsuu koolle toimitusjohtaja vähintään vuosittain. 6 – Ulkoinen tarkastus Tilintarkastustuomioistuin. 7 – Vastuuvapauden myöntävä viranomainen Parlamentti myöntää neuvoston suosituksesta.

Talousarvio 81,9 miljoonaa euroa unionin rahoitusosuutena; 50 % käyttökustannuksista EFPIA:n rahoittamia (0,5 miljoonaa). Henkilöstö 31.12.2009 Vuotuisessa henkilöstötaulukossa 29 tointa, joista 12 täytettyjä 31.12.2009 ja jotka jakaantuvat seuraavasti: — toimitusjohtaja: 1 — tieteelliset tehtävät: 3 — operatiiviset tehtävät: 5 — hallinnolliset tehtävät: 3.